ESSO ดิ่ง 14% นิวโลว์รอบ 7 เดือน เซ่น “เอ็กซอนโมบิล” ฮาร์ดเซลล์ “บางจาก” ต่ำกระดาน
ESSO ดิ่ง 14% ราคาแตะ 9.55 บ. นิวโลว์รอบ 7 เดือน หลัง “เอ็กซอนโมบิล” ตัดสินใจขายหุ้นให้ BCP เกลี้ยงพอร์ต 65.99% ในราคา 8.84 บ. ซึ่งเป็นราคาต่ำกว่ากระดาน
ESSO ดิ่ง 14% ราคาแตะ 9.55 บ. นิวโลว์รอบ 7 เดือน หลัง “เอ็กซอนโมบิล” ขายหุ้นให้ BCP เกลี้ยงพอร์ต ในราคาต่ำกระดาน
12 ม.ค. 2566

ผู้สื่อข่าวรายงานว่า วันนี้ (12 ม.ค.66) ราคาหุ้นบริษัท เอสโซ่ (ประเทศไทย) จำกัด (มหาชน) หรือ ESSO ล่าสุด ณ เวลา 10:15 น. อยู่ที่ระดับ 9.55 บาท ลบ 1.55 บาท หรือ 13.96% สูงสุดที่ระดับ 9.85 บาท ต่ำสุดที่ระดับ 9.25 บาท ด้วยมูลค่าซื้อขาย 1.16 พันล้านบาท

ทั้งนี้ ราคาหุ้น ESSO ปรับตัวลงต่ำสุดในรอบ 7 เดือน นับตั้งแต่ราคาหุ้นอยู่ที่ระดับ 9.50 บาท เมื่อวันที่ 25 พ.ค.65 หลังบริษัท เอ็กซอนโมบิล เอเชีย โฮลดิ้ง พีทีอี แอลทีดี (ExxonMobil) เตรียมขายหุ้นที่ถืออยู่ที่หมดใน ESSO จำนวนร้อยละ 65.99 ให้กับ บริษัท บางจาก คอร์ปอเรชั่น จำกัด (มหาชน) หรือ BCP ในราคา 8.84 บาท ซึ่งเป็นราคาต่ำกว่ากระดานซื้อขายในปัจจุบัน
โดยเช้าวันนี้ ESSO เปิดเผยผ่านตลาดหลักทรัพย์แห่งประเทศไทย (ตลท.) ว่า บริษัทฯ ได้รับแจ้งจาก ExxonMobil ซึ่งเป็นผู้ถือหุ้นของบริษัทฯ ซึ่งถือหุ้นจำนวนร้อยละ 65.99 ได้ลงนามในสัญญาขายหุ้น ESSO ทั้งหมดที่เอ็กซอนโมบิลถืออยู่ ให้กับบริษัท บางจาก คอร์ปอเรชั่น จำกัด (มหาชน) หรือ BCP โดยการทำธุรกรรมการซื้อขายหุ้นนี้จะไม่รวมการได้ไปซึ่งธุรกิจน้ำมันหล่อลื่นสำเร็จรูปภายใต้ตรา ExxonMobil และ OEM (ผู้ผลิตอุปกรณ์เดิม – Original Equipment Manufacturer) (ธุรกิจน้ำมันหล่อลื่นสำเร็จรูป) และธุรกิจการตลาดเคมีภัณฑ์ภายใต้ตรา ExxonMobil (ธุรกิจการตลาดเคมีภัณฑ์) โดยเอ็กซอนโมบิลได้ระบุว่าเอ็กซอนโมบิลตั้งใจที่จะจัดตั้งบริษัทใหม่เพื่อประกอบธุรกิจดังกล่าวในประเทศไทย